Möödunud aasta ilmus küll võluvalt värviline Jamie xx'i sooloalbum "In Colour", kuid The xx'ist ei ole tegelikult juba paar aastat midagi kuulda olnud. Nüüd on nad tagasi, lähevad tuurile ja 2017. aasta algul ilmub ka uus plaat.
Esisingli "On Hold" video on tugeva Ameerika indie-kino mõjutusega - seepiatoonides värvid ning hästi lihtne teemaraamistik. Seda maalilist ilu on aga vürtsitatud isegi jälgimatult kiire montaažiga, mis tingib selle, et jooksev pildirida mõjub kohati abstraktse tervikuna. Režissöör Alasdair McLellan on tugeva visuaaliga sidunud kokku selle isegi pisut häbeliku loo.
"On Hold" näitab, et The xx liigub vaikselt edasi - esmakordselt asub nende loo keskmes vokaalsämpel, lõik Hall & Oatsi palast "I Can't Go For That (No Can Do)", mis kinnitab, et The xx'i muusikasse hakkab tasapisi päike paistma. Jamie sooloalbum oli värviline ning ilmselt jõuab seda ka jaanuaris ilmuvale albumile "I See You", sest nagu keegi kommentaariumis kirjutas - see on ilmselt esimene video, kus The xx'i liikmed naeratavad.
Kui varasemas loomingus jätsid nad meelega välja arendamata ka kõige potentsiaalsemad tantsulood, ehitades üles lihtsalt tantsubiidi ning kasutades seda sealjuures hoopis ballaadina, siis "On Hold" on esmakordselt ka vormiliselt tantsulugu. Oma pehmuse ja kergusega ei vii aga seegi lugu tantsima, vaid lubab pigem diivanile pikali heita.